บตท. มอบหมายSAMขายทรัพย์ NPA
บรรษัทตลาดรองสินเชื่อที่อยู่อาศัย ("บตท." หรือ "SMC") รัฐวิสาหกิจ สังกัดกระทรวงการคลัง มอบหมายให้ บริษัท บริหารสินทรัพย์สุขุมวิท จำกัด (SAM) ทำหน้าที่บริหารจัดการอสังหาริมทรัพย์รอการขายทั่วประเทศของ บตท.
16 ต.ค. 2562

บรรษัทตลาดรองสินเชื่อที่อยู่อาศัย ("บตท." หรือ "SMC") รัฐวิสาหกิจ สังกัดกระทรวงการคลัง มอบหมายให้ บริษัท บริหารสินทรัพย์สุขุมวิท จำกัด (SAM) ทำหน้าที่บริหารจัดการอสังหาริมทรัพย์รอการขายทั่วประเทศของ บตท.
เมื่อวันที่ 15 ตุลาคม 2562 นางวสุกานต์ วิศาลสวัสดิ์ กรรมการและผู้จัดการ บรรษัทตลาดรองสินเชื่อที่อยู่อาศัย หรือ บตท. รัฐวิสาหกิจ สังกัดกระทรวงการคลัง และนายนิยต มาศะวิสุทธิ์ กรรมการผู้จัดการ บริษัท บริหารสินทรัพย์สุขุมวิท จำกัด (SAM) ได้ลงนามความร่วมมือเพื่อมอบหมายให้ SAM บริหารจัดการอสังหาริมทรัพย์รอการขาย (NPA : Non-Performing Asset) ของ บตท.
นางวสุกานต์ กล่าวว่าปัจจุบัน บตท. มีอสังหาริมทรัพย์รอการขาย (NPA) ที่ได้มาจากการชำระหนี้ เพิ่มมากขึ้น จึงมีความจำเป็นต้องเพิ่มช่องทางการจำหน่าย โดยให้ SAM ซึ่งเป็นหน่วยงานภาครัฐที่ถือหุ้นโดยกองทุนเพื่อการฟื้นฟูและพัฒนาระบบสถาบันการเงิน ซึ่งมีภารกิจในการบริหารจัดการทรัพย์สิน NPA และมีความเป็นมืออาชีพ อีกทั้งมีกระบวนการในการประมูลการขายที่โปร่งใสและรัดกุม ทำหน้าที่เป็นตัวแทนในการจำหน่ายทรัพย์ NPA ของ บตท. ตามวิธีการและช่องทางการจำหน่ายของ SAM ให้แก่บุคคลผู้สนใจและประชาชนทั่วไป บตท. มีความเชื่อมั่นว่า SAM จะเป็น Partner ที่ช่วยเพิ่มโอกาสการจำหน่ายทรัพย์ NPA ของ บตท. ได้เป็นอย่างดีอีกทางหนึ่ง และยังถือเป็นการใช้ความชำนาญและทรัพยากรของหน่วยงานภาครัฐร่วมกัน เพื่อให้เกิดประสิทธิภาพยิ่งขึ้นทั้งสองฝ่าย โดยทรัพย์ NPA ของ บตท. เป็นทรัพย์เพื่อการอยู่อาศัย ส่วนใหญ่เป็นบ้านเดี่ยว และมีอาคารพาณิชย์ ห้องชุด คอนโดมิเนียมด้วย นับเป็นความร่วมมือกันระหว่างภาครัฐวิสาหกิจเป็นครั้งแรกที่ได้ช่วยกันบริหารจัดการทรัพย์สิน NPA ให้ถูกนำไปใช้ให้เกิดประโยชน์ต่อประเทศชาติได้อย่างมีศักยภาพต่อไป
นายนิยต กล่าวว่า SAM รู้สึกยินดีและเป็นเกียรติอย่างยิ่งที่ บตท. ซึ่งเป็นหน่วยงานภาครัฐให้ความไว้วางใจ SAM เป็นผู้บริหารจัดการสินทรัพย์ NPA ของ บตท. ในฐานะที่ SAM เป็นบริษัทบริหารสินทรัพย์ระดับชาติที่มีความเป็นมืออาชีพในการบริหารจัดการทรัพย์สินและเป็นแหล่งรวมทรัพย์สินรอการขาย (NPA) การลงนามครั้งนี้ เป็นโครงการนำร่องของความร่วมมือระหว่าง SAM กับ บตท. ซึ่งนอกจากจะช่วยทำให้ระบายทรัพย์สินของ บตท. สู่สาธารณชนผ่านระบบการขายที่โปร่งใส ตรวจสอบได้ ของ SAM ด้วยช่องทางการสื่อสารที่ทันสมัยและหลากหลาย สามารถเข้าถึงกลุ่มลูกค้าผู้สนใจและสาธารณชนได้อย่างกว้างขวางแล้ว ยังเป็นหนึ่งในนโยบายการส่งเสริมความร่วมมือระหว่างหน่วยงานภาครัฐ ซึ่ง SAM ให้ความสำคัญตลอดมา ที่สำคัญที่สุดคือเป็นการนำทรัพย์สินที่ไม่ก่อให้เกิดรายได้กลับมาสร้างมูลค่าเพิ่มและใช้ให้เกิดประโยชน์ต่อส่วนรวมและสังคม ซึ่ง SAM มุ่งส่งเสริมค่านิยมในการใช้ประโยชน์ทรัพย์มือสองอย่างต่อเนื่อง อันจะนำมาซึ่งการฟื้นตัวและความเข้มแข็งทางเศรษฐกิจของประเทศโดยรวม โดย SAM พร้อมนำทรัพย์ NPA ของ บตท. ประกาศบนหน้าเว็บไซต์ของ SAM ในวันที่ 16 ตุลาคมนี้ และนำทรัพย์ออกประมูลพร้อมกับทรัพย์ของ SAM ในงานประมูลทรัพย์สินรอการขายที่ SAM จะจัดขึ้นในวันที่ 1 พฤศจิกายน 2562 ที่โรงแรมเซ็นทาราแกรนด์ แอท เซ็นทรัลพลาซา ลาดพร้าว
ผู้สนใจเข้าร่วมประมูลต้องลงทะเบียนภายในวันที่ 31 ตุลาคม 2562 ที่สำนักงานใหญ่ของ SAM อาคาร ซัน ทาวเวอร์ส บี ชั้น 24 ถ.วิภาวดีรังสิต ใกล้ 5 แยกลาดพร้าว หรือที่สำนักงานสาขาทั้ง 4 แห่ง ได้แก่ เชียงใหม่ ขอนแก่น พิษณุโลก และสุราษฎร์ธานี ผู้สนใจสอบถามเพิ่มเติมได้ที่ Call Center 02-686-1888 หรือดูรายละเอียดทรัพย์สินได้ที่เว็บไซต์ www.sam.or.th แอพพลิเคชัน SAM NPA ทั้งระบบ Android และ IOS รวมทั้งอีกหลากหลายช่องทางบนออนไลน์ ทั้ง Line โดยแอด ID Line @Samline สานฝันต่อยอดสินทรัพย์กับ SAM บน Facebook Fanpage และ SAM NPA Channel บน YouTube ล่าสุดเพิ่มช่องทาง Twitter เพื่อติดตามข้อมูลข่าวสารดีๆ จาก SAM NPA